text: El torellonenc Estivill Camps va fer la donació de l'immoble en el moment de morir a l'Ajuntament i aquest, al seu torn, l'ha donat a la Fundació Centre Mèdic Psicopedagògic d'Osona perquè l'utilitzi per apropar els seus recursos de salut mental a les persones amb problemes de salut mental del municipi.
  L'equipament vol promoure el desenvolupament integral dels usuaris i la millora de la seva qualitat de vida, mitjançant activitats i serveis d'àmbit comunitari especialitzats en la prevenció i l'atenció a la salut mental al municipi de Torelló i la Vall del Ges. Munté va destacar la importància de projectes com aquest que contribueixen a l'equilibri territorial: "sóc conscient que la dispersió geogràfica d'Osona en algunes zones dificulta que les persones amb problemes de salut mental puguin accedir a programes d'habitatge, activitats rehabilitadores i d'oci. Per això és important l'Espai Estivill Camps, perquè facilitarà que les persones que ho necessiten rebin l'atenció adequada en el seu municipi de residència o a ben pocs quilòmetres". La consellera va afegir que "avui constatem com l'Estat del Benestar, malgrat totes les dificultats internes i externes, continua enfortint-se i arribant a més persones que necessiten d'un suport i un acompanyament per viure en condicions, arribant a més punts del territori". Així mateix, la consellera es va mostrar convençuda que l'Espai Estivill Camps "contribuirà a lluitar contra l'estigmatització i a visualitzar des de la normalitat el col·lectiu de persones amb problemes de salut mental".
  Protocol d'accés als serveis d'habitatge
  Justament divendres al matí la consellera de Benestar Social i Família i el conseller de Salut, Boi Ruiz, van presentat el Protocol d'accés als serveis d'habitatge per a persones amb problemàtica social derivada de malaltia mental. Una iniciativa que ha permès consensuar un nou model de concertació d'habitatges, passant de la col·laboració a un sistema que dóna major seguretat jurídica a les persones usuàries, als proveïdors i a la pròpia Administració. Precisament, Mercè Generó ha format part del grup de treball del nou protocol.
  A la comarca d'Osona, la Fundació Centre Mèdic Psicopedagògic d'Osona aposta per un model d'integració de recursos d'habitatge per a persones amb problemàtica social derivada de malaltia mental. Compta amb diverses llars amb suport, la Llar Residència de Manlleu (de titularitat pública), el programa Suport a l'Autonomia a la Pròpia Llar (PSALL) i el Servei d'Atenció Domiciliària Especialitzada (SADE). Un total de 96 persones van ser ateses en aquests serveis el 2014. La valoració i proposta per accedir als recursos d'habitatge es fa a través de l'Equip de Valoració i Orientació d'Habitatge en Salut Mental a Osona (EVOHSMO), participat pels diferents agents socials i sanitaris del territori (serveis d'habitatge en salut mental, serveis sanitaris en salut mental i serveis socials bàsics). Aquest model de treball integrat i participat ha permès un augment de l'eficiència per la valoració i la priorització de les necessitats, un contínuum assistencial entre els serveis socials i els sanitaris i una disminució d'ingressos hospitalaris de les persones ateses. _________________________________________________________________________________________________________________________________________________________